Separatistien saarrosta paenneen ukrainalaissotilaan hurja väite IL:lle: venäläisiä sotilaita salakuljetettiin rajan yli avustussaattueessa.

Valkovenäläinen Lev ja ukrainalainen Alexander olivat tiistaina tupakalla Dnipropetrovskissa sijaitsevan sairaalan pääoven edustalla. Takana näkyvä kyltti kieltää tupakoinnin alueella, mutta se ei Ukrainan armeijan vapaaehtoisia sotilaita estellyt.

Ukrainasta raportoi Iltalehden toimittaja Tommi Parkkonen.

Taistelut Ukrainan armeijan ja Venäjän tukemien separatistien välillä jatkuivat tiistaina kiivaina Donetskin ja Luhanskin alueilla Itä-Ukrainassa.

Naapurissa Dnipropetrovskissa sen sijaan oli toistaiseksi rauhallista: nuoret naiset shoppailivat merkkivaateliikkeissä ja yhdysvaltalaiset mormonit kiersivät helteisen kaupungin keskustassa kertomassa paikallisille Jeesuksesta.

Sota kuitenkin näkyy kaupungin sairaalassa, jossa on hoidettavana kymmenittäin rintamalla haavoittuneita ukrainalaissotilaita.

Sairaalan pääoven edessä oleva iso tupakoinnin kieltävä kyltti ei eilen estänyt Ukrainan armeijan Donbasin pataljoonan haavoittuneita sotilaita vetämästä hermosavuja.

Alexanderiksi esittäytynyt ukrainalaissotilas tosin ei ollut itse haavoittunut, vaan sairaalassa tapaamassa huonomman onnen taistelutovereitaan.

– Olen onnekas.

Vihollistukikohta

Alexander kertoo Iltalehdelle paenneensa Ilovanskin kylän piirityksestä vain muutamaa päivää aikaisemmin. Piirittäjinä olivat Alexanderin mukaan itäukrainalaiset separatistit sekä venäläiset ammattisotilaat.

– Rajan yli tulleet venäläisjoukot ovat viime päivinä keskittyneet vahvistamaan läsnäoloaan alueella: panssarivaunuja on kaivettu asemiin, joukot ovat jopa rakentaneet keinotekoisia kukkuloita, joilta on helpompi valvoa aluetta ja tarvittaessa tulittaa ympäriinsä, Alexander kertoo.

Hän sanoo tehneensä pakoa Ilovaisk-nimisen pikkukaupungin piirityksestä kuuden tunnin ajan – ja keskeltä venäläisten tukikohtaa.

– Jostain syystä he eivät tunnistaneet minua viholliseksi.

Alexander kutsuu paikkaa nimenomaan sotilastukikohdaksi.

– Se on rakennettu pitempää käyttöä varten, ympärille on vedetty piikkilanka-aidat. Ympäröivät pellot on poltettu tai niitetty, jotta näkyvyys olisi parempi. Venäläiset ovat tulleet jäädäkseen.

Alexander kertoo syntyneensä Venäjällä, lähellä Kiinan rajaa, mutta viettäneensä suurimman osan elämäänsä Ukrainassa. Donbasin pataljoonan riveihin hän liittyi kesäkuun alussa.

– Minusta Maidanin tapahtumat (Kiovan kansannousu viime talvena) oli vain politiikkojen yritys saada kansalaiset toisiaan vastaan, eikä se kiinnostanut minua, mutta kun näin omin silmin separatistien 40 sotilasauton saattueen, tajusin, että kyse on jostain paljon isommasta, Alexander perustelee vapaaehtoista liittymistään Ukrainan armeijaan.

Aikaisemmin hän työskenteli itäukrainalaisessa autotehtaassa, joka työllisti peräti 20 000 ihmistä. Nyt tehdas on suljettu kriisin vuoksi.

”Harjoituksessa”

Alexander kertoo hiljaisella äänellä tuhonneensa taistelutoverinsa kanssa kaksi venäläistä panssaroitua joukkojenkuljetusajoneuvoa.

– Ainakin kaksi kuoli, yksi haavoittui. Keskustelin haavoittuneen – 21-vuotias nuorukainen – kanssa, ja hän sanoi koko porukan olleen venäläisiä sotilaita. Näin jopa henkilöllisyystodistuksen, joka vahvisti hänen sanansa.

Alexanderin mukaan haavoittunut sotilas oli kertonut, että hänen joukkonsa oli kerätty kasaan Venäjällä, tarkoituksena lähteä harjoituksiin.

– Ja kun heidät oli kuljetettu Ukrainaan, heille sanottiin ”tässä on teidän harjoituksenne”.

Alexanderin väite joukkojen Ukrainaan saapumisesta on varsin villi:

– Sotilas sanoi minulle, että heidät oli tuotu rajan yli Venäjän avustussaattueen avulla. Sotilaat oli piilotettu rekka-autojen kyydissä olleisiin jääkaappeihin ja pakastimiin.

Itä-Ukrainan kriisissä on jo aikoja sitten ollut syytä lopettaa uskominen suoralta kädeltä minkään osapuolen puheisiin ja väitteisiin.

Alexander tajuaa itsekin väitteensä uskomattomuuden.

– Ehkä olen voinut ymmärtää jotain hänen puheessaan väärinkin, mutta en usko…

Sissisotaan

Alexanderin mielestä Ukrainan armeija ei pysty taistelemaan tasavertaisesti Venäjän armeijaa vastaan. Siksi Itä-Ukrainassa pitäisi aloittaa sissisota.

– Meidän on todella typerää taistella isoilla yksilöillä Venäjän isoja yksiköitä vastaan, emme pärjää siinä. Joukkomme pitäisi jakaa pieniin ja notkeisiin yksiköihin, jotka tekevät sissi-iskuja separatisteja ja venäläisiä vastaan.

Dnipropetrovskin sairaalassa on paljon muitakin kuin vain haavoittuneita sotilaita. Kun rullatuolissa oleva, tyttöystävänsä työntämänä liikkuva siviilinuorukainen huomaa Alexanderin hihassa Donbasin pataljoonan tunnuksen, hän pysähtyy hetkeksi kohdalla ja kättelee.

– Kiitos, mies sanoo.